প্রধানমন্ত্রীরদপ্তর
গুজরাটের সুরাটে গ্লোবাল পাটিদার বিজনেস সামিট-এর উদ্বোধন অনুষ্ঠানে প্রধানমন্ত্রী প্রদত্ত ভাষণের বঙ্গানুবাদ
নয়াদিল্লি, ২৯ এপ্রিল, ২০২২
নমস্কার!
গুজরাটের জনপ্রিয় মুখ্যমন্ত্রী শ্রী ভূপেন্দ্র ভাই প্যাটেল, কেন্দ্রীয় মন্ত্রিসভায় আমার সহযোগী শ্রী মনসুখ ভাই, শ্রী পুরুষোত্তম রুপালা, শ্রীমতী অনুপ্রিয়াজি, গুজরাট ভারতীয় জনতা পার্টির অধ্যক্ষ শ্রী সি আর পাটিল, সর্দার ধামের প্রধান সেবক শ্রী গগজি ভাই সুতারিয়া, পাটিদার সমাজের সমস্ত বরিষ্ঠ ব্যক্তিবর্গ, দেশের বিভিন্ন প্রান্ত ও বিদেশ থেকে আগত সকল অতিথিগণ, শিল্প জগতের বন্ধুগণ, ভদ্রমহিলা ও ভদ্রমহোদয়গণ।
এমনিতে আজকের কর্মসূচি এমনই যে সম্ভব হলে গুজরাটের রাজ্য সরকার আর গুজরাট ভারতীয় জনতা পার্টির কর্মকর্তারা সকলেই সম্পূর্ণ রূপে আপনাদের মধ্যে থাকতেন। কিন্তু আজ আরও একটি পূর্বনির্ধারিত কর্মসূচির সঙ্গে একই সাথে এই কর্মসূচির আয়োজন হওয়ায় তা সম্ভব হয়নি। অথচ আমাদের দলের জাতীয় অধ্যক্ষও আজ আমেদাবাদে রয়েছেন, কিন্তু তাঁকে একটি অনেক বড় কর্মসূচিতে পৌরোহিত্য করতে হচ্ছে। দলের সমস্ত সাংসদ, বিধায়ক ও মন্ত্রীরাও তাঁর সঙ্গে রয়েছেন। তখন আমি বললাম, ঠিক আছে, আমি যাচ্ছি! আমি সামলে নেব। তাঁরা অনেকেই আসতে চাইছিলেন, অত্যন্ত দ্বিধায় ছিলেন। আমি তাঁদেরকে বললাম যে আমি যাচ্ছি, চিন্তা করবেন না, আপনারা নিজেদের কর্মসূচি চালু রাখুন।
এখানে এসে যখন সমস্ত পরিচিত চেহারাগুলি আমার সামনে দেখতে পেলাম, তখন খুব খুশি হয়েছি। আমরা সবাই জানি যে বিশ্বে সবচাইতে দ্রুতগতিতে বিকশিত হওয়া শহরগুলির মধ্যে অন্যতম হল সুরাট, আর আজ আপনারা সবাই সেই সুরাট শহরে বসেই নতুন সঙ্কল্প গ্রহণ করছেন। আপনাদের সবাইকে এই শীর্ষ সম্মেলনের জন্য অনেক অনেক অভিনন্দন। মাত্র কয়েক মাসের অন্তরালে সর্দার ধামের কর্মকান্ডের সঙ্গে জড়িয়ে থাকা বন্ধুগণ, দেশ ও বিশ্বে গুজরাট এবং ভারতের গৌরব বৃদ্ধিকারী আপনাদের মতো সকল ভাই ও বোনেদের সঙ্গে আমার আরও একবার সাক্ষাতের সুযোগ হয়েছে। এটা আমাদের সকলের গুজরাটের প্রতি এবং ভারতের প্রতি মিলিত সঙ্কল্প, মিলিত দায়বদ্ধতারই প্রমাণ।
বন্ধুগণ,
দেশ যখন নতুন স্বাধীন হয়েছিল, সেই স্বাধীন ভারতের শুরুর দিনগুলিতে সর্দার বল্লভভাই প্যাটেল সাহেব যে কথা বলেছিলেন সেগুলি আজও কত প্রাসঙ্গিক! আর সেই কঠিন পরিস্থিতিতেও সর্দার সাহেবের মুখনিসৃত শব্দগুলির শক্তি দেখুন। তিনি বলেছিলেন, “ভারতে সম্পদের, ওয়েলথ-এর কোনও অভাব নেই। আমাদের শুধু নিজেদের মস্তিষ্ককে নিজেদের সম্পদগুলিকে সদ্ব্যবহারের জন্য কাজে লাগাতে হবে!” আমি মনে করি, স্বাধীনতা প্রাপ্তির সেই দিনগুলির তুলনায় আগামী ২৫ বছরের জন্য যখন আমরা একটি সঙ্কল্প নিয়ে এগোচ্ছি, তখনও এই কথাগুলি অত্যন্ত প্রাসঙ্গিক, সর্দার সাহেবের এই কথাগুলিকে আমাদের কখনও ভোলা উচিৎ নয়। আজ ভারতের কাছে এতকিছু আছে, আমাদের শুধু নিজেদের আত্মবিশ্বাসকে, আমাদের আত্মনির্ভরতার উদ্দীপনাকে মজবুত করতে হবে। এই আত্মবিশ্বাস আমাদের মনে তখনই জাগবে যখন উন্নয়নের ক্ষেত্রে আমাদের সকলের অংশীদারিত্ব থাকবে, সকলের প্রচেষ্টা কাজে লাগবে।
বন্ধুগণ,
বিগত ৮ বছরে দেশে ব্যবসা থেকে শুরু করে শিল্পোদ্যোগ – সর্বক্ষেত্রে সৃষ্টিশীলতার একটি নতুন বিশ্বাস জাগিয়ে তোলার চেষ্টা করা হচ্ছে। আমাদের নীতিগুলি, আমাদের অ্যাকশন বা বিভিন্ন পদক্ষেপের মাধ্যমে সরকারের ক্রমাগত প্রচেষ্টায় এটা প্রতিফলিত হচ্ছে যে, দেশে এমন আবহ গড়ে তুলতে হবে যাতে সাধারণ থেকে সাধারণতম পরিবারের যুবক-যুবতীরাও আন্ত্রেপ্রেনার হয়ে উঠতে পারেন, শিল্পোদ্যোগী হয়ে ওঠার স্বপ্ন দেখতে পারেন, আর সেই আন্ত্রেপ্রেনিওরশিপ নিয়ে গর্ব করতে পারেন।
আমরা ‘মেক ইন ইন্ডিয়া, মেক ফর দ্য ওয়ার্ল্ড’ – এই মনোভাবকে নতুন ভারতের নতুন সংস্কৃতি হিসেবে গড়ে তোলার জন্য কাজে লাগানোর চেষ্টা করছি। সেজন্য আধুনিক কানেক্টিভিটি ইনফ্রাস্ট্রাকচার বা যোগাযোগ ব্যবস্থার পরিকাঠামোর উন্নয়ন, সুপরিকল্পিতভাবে নতুন নতুন শহর গড়ে তোলা, পুরনো শহরগুলিতে স্মার্ট পরিষেবাগুলির উন্নয়ন, বিভিন্ন নিয়মকানুন, দলিল-দস্তাবেজ আর কমপ্লায়েন্সেস-এর বোঝা থেকে দেশকে মুক্ত করা, আর নানা উদ্ভাবনের ভাবনাকে ‘হ্যান্ড হোল্ডিং’করা বা হাতে ধরে এগিয়ে নিয়ে যাওয়া – এ ধরনের যাবতীয় কাজ একসঙ্গে করা হচ্ছে।
বন্ধুগণ,
ইতিমধ্যেই জনপ্রিয় হয়ে ওঠা কেন্দ্রীয় সরকারের প্রকল্প‘মুদ্রা যোজনা’ আজ দেশের সেই মানুষদেরও নিজস্ব ব্যবসা করার উৎসাহ যোগাচ্ছে, যাঁরা কখনও এ সম্পর্কে ভাবতেও পারতেন না। ‘স্টার্ট-আপ ইন্ডিয়া’ থেকে শুরু করে তাঁদের ইনোভেশন বা উদ্ভাবন, তাঁদের ট্যালেন্ট বা প্রতিভাও আজ ইউনিকর্ন-এর স্বপ্নকে সাকার করে তুলতে সফল হচ্ছে। যাঁরা কখনও পথ খুঁজে পাচ্ছিলেন না, কেন্দ্রীয় সরকারের উদ্যোগে প্রোডাকশন লিঙ্কড ইনসেন্টিভ বা উৎপাদন সংযুক্ত উৎসাহ ভাতা বা পিএলআই যোজনা পুরনো ক্ষেত্রগুলিতেও ‘মেক ইন ইন্ডিয়া’র উৎসাহ সঞ্চার করছে। সেমি-কন্ডাক্টরের মতো নতুন ক্ষেত্র বিকাশের সম্ভাবনাও এখন বাস্তবায়িত হতে দেখা যাচ্ছে।
এখন দেখুন, করোনা মহামারীর সময়ের অভূতপূর্ব চ্যালেঞ্জগুলি থাকা সত্ত্বেও দেশে অতিক্ষুদ্র, ক্ষুদ্র ও মাঝারি শিল্পোদ্যোগগুলি আজ দ্রুতগতিতে বিকশিত হচ্ছে। লক্ষ কোটি টাকা সাহায্যের মাধ্যমে দেশের অতিক্ষুদ্র, ক্ষুদ্র ও মাঝারি শিল্পোদ্যোগগুলির সঙ্গে যুক্ত কোটি কোটি মানুষের কর্মসংস্থানকে সংরক্ষণ করা হয়েছে, আর আজ এই ক্ষেত্রটি দ্রুতগতিতে নতুন নতুন কর্মসংস্থান সৃষ্টি করছে। এমনকি, ঠেলাওয়ালা, ফুটপাতের ধারে কিংবা রেল লাইনের ধারে যাঁরা ছোট ছোট ব্যবসা করেন, তেমন অসংখ্য দেশবাসীও আজ ভারতের ‘গ্রোথ স্টোরি’ বা উন্নয়ন গাঁথায় নিজেদের সংযুক্ত থাকাকে অনুভব করছেন। প্রথমবার তাঁরাও ‘পিএম স্বনিধি যোজনা’র মাধ্যমে ফরম্যাল ব্যাঙ্কিং সিস্টেমে অংশগ্রহণের সুযোগ পেয়েছেন। সম্প্রতি আমাদের সরকার ২০২৪ সালের ডিসেম্বর মাস পর্যন্ত এই প্রকল্পের সময়সীমা বাড়িয়ে দিয়েছে।
বন্ধুগণ,
দেশের ছোট থেকে বড় প্রতিটি ব্যবসা, প্রত্যেক শিল্পোদ্যোগই দেশের উন্নয়নে গুরুত্বপূর্ণ অবদান রাখে। ‘সবকা প্রয়াস’ বা সকলের প্রচেষ্টার এই ভাবনা তো স্বাধীনতার অমৃতকালে নতুন ভারতের শক্তিতে রূপান্তরিত হয়ে চলেছে। আমি অত্যন্ত আনন্দিত যে এবারের শীর্ষ সম্মেলনে আপনারা এই বিষয় নিয়ে বিস্তারিত আলাপ আলোচনা করছেন।
যখন সুরাটের জনগণের সঙ্গে আবার মিলিত হয়েছি, আর এত বড় মাত্রায় দেশের বিভিন্ন প্রান্ত ও বিদেশ থেকে সুরাটের মাটিতে আসা আপনাদের সঙ্গে মিলিত হয়েছি, তখন কিছু মনের কথা বলতে চাই, আর যেমনটি একটু আগেই গগজি ভাই আবেগাপ্লুত হয়ে বিস্তারিত বর্ণনা করছিলেন, তাঁর বক্তব্যের মাধ্যমে একটি নতুন আশা আর আকাঙ্ক্ষা জাগিয়েছেন। এ ধরনের কথা সর্বদাই গগজি ভাইয়ের ঝুলিতে থাকে। আপনারা গগজি ভাইয়ের সঙ্গে কথা বললে বুঝতে পারবেন যে তাঁর জীবনে হতাশা নামক কোনও শব্দ নেই। তিনি সব সময়েই নতুন কিছু করার কথা বলেন। সম্ভবত এটাই গগজি ভাইয়ের স্বভাবে পরিণত হয়েছে, আর সমাজের জন্য কাজ করা, প্রয়োজনে নিজের স্বার্থকে ভুলে কাজ করা, আর এর ফলেই তিনি সকল কাজে সাফল্য পান। যখন যখন আমি আপনাদের সকলের মাঝে আসি, আর মন খুলে কথা বলতে পারি, তখন আমাদের ভাবতে হয় যে শুধুই জমি কেনা আর বিক্রি করা … কী, সবাই হাসছেন কেন? যে কেউ যে কোনও কাজ করুক না কেন, তাতে আমার কোনও সমস্যা নেই। কিন্তু আপনারা সারা জীবন শুধু এসবই করে যাবেন? অথবা বড় বড় প্রকল্প, বড় বড় স্কিম বাস্তবায়িত করবেন; এত এত ফ্ল্যাট তৈরি করবেন, এত এত বাংলো তৈরি করবেন – ঠিক আছে, এগুলি তো ভালো কাজই। হীরের দুনিয়ায় তো আপনারা অনেক আগেই হিরো হয়ে গিয়েছেন! কিন্তু আজ আমি আপনাদের কিছু ভিন্ন ক্ষেত্রে নিয়ে যেতে চাই, আর আমার দৃঢ় বিশ্বাস যে অন্তত গগজি ভাই আমাকে বোঝেন! সেজন্য আমি কী বলতে চাইছি, আমাকে গগজি অবশ্যই ধরে ফেলবেন। আপনারা যদিও এই শীর্ষ সম্মেলনের আয়োজন দুই বছরে একবারই করেন, কিন্তু আমার মনে একটি ভাবনা আছে! গগজি ভাইকে আমার অনুরোধ, আপনাদের মধ্যে ১০-১৫টি গ্রুপ তৈরি করুন। প্রত্যেক গ্রুপে ২৫-৩০ শতাংশ বয়স্ক মানুষেরা থাকবেন, যাঁদের অনেক অভিজ্ঞতা, আর ৪০-৫০ শতাংশ থাকবে উজ্জীবিত যুবক-যুবতীরা, যাঁরা নতুন বিশ্ব সম্পর্কে খবরাখবর রাখেন, আর তাঁদেরকে ভিন্ন ভিন্ন বিষয় ভাগ করে দিন যে ভাই, এই বিষয়ে আমাদের গুজরাটকে কিভাবে এগিয়ে নিয়ে যাবেন, আমাদের ভারতকে কিভাবে এগিয়ে নিয়ে যাবেন। তাহলে আপনারা যদি স্থির নিশ্চয় করেন, এই বিশ্বে কে আপনাদের আটকাবে? এর জন্য কী কী কাঁচামাল প্রয়োজন, এর জন্য কেমন বাজার চাই, সরকারের নীতিগুলি এর অনুকূলে রয়েছে, নাকি কোনও সমস্যা হতে পারে তা নিয়ে বিচার-বিশ্লেষণ করা – এরকম এক একটি বিষয় নিয়ে কাজ করুন, আর সরকারকেও আপনাদের ছোট গ্রুপগুলিকে যুক্ত করে সরকারের নীতি পরিবর্তনের জন্য বা নতুন নীতি প্রণয়নের জন্য ডকুমেন্টেশন করুন, তথ্য জোগান। দেখবেন তখন সেই যুবক-যুবতীরাই বলবেন, এক্ষেত্রে এগিয়ে যেতে হলে কোন পথ ধরে এগোতে হবে। সেক্ষেত্রে কোন সরকারি নীতিতে ত্রুটি রয়েছে। তাঁদের যদি মনে হয়, তাহলে অনুকূল ব্যাঙ্কিং-এর জন্য একটি সরল ডকুমেন্টেশন তৈরি করতে পারেন। সেখানে উল্লেখ থাকুক যে, এইসব বিষয় করতে গেলে ব্যাঙ্কিং ব্যবস্থা প্রতিকূল হয়ে ওঠে। আমি জানি, আপনাদের এখানে প্রত্যেক সপ্তাহে হীরে ব্যবসায়ীরা এসে অভিযোগ করেন, আবার প্রত্যেক সপ্তাহেই ব্যাঙ্ক ব্যবসায়ীরা এসে অভিযোগ করেন যে, চুক্তি লিখে দিয়েছে কিন্তু মানছে না, টাকা উদ্ধারের জন্য কিছু করুন। এক্ষেত্রে সরকারের নীতিতে কোথায় ত্রুটি রয়েছে। অগ্রাধিকারের প্রশ্ন কোন কোন বিষয়ে রয়েছে। এভাবে ফিনটেকগুলি তাঁদের সমস্ত ব্যবসা ফিনান্সের বিশ্বে প্রযুক্তি বা এ ধরনের ভিন্ন ভিন্ন বিষয় নিয়ে আমরা সিদ্ধান্ত নিয়ে দেখতে পারি। এবার ১০টি পণ্য নিয়ে কাজ করতে হবে। এই ১০টি পণ্যকে দেশের বাইরে রপ্তানিও করতে হবে। অনেক অ্যাকাডেমিশিয়ান্স রয়েছেন। তাঁদেরকে দায়িত্ব দিন যে কোনও জিনিসকে গ্লোবাল স্ট্যান্ডার্ড বা বিশ্বমানের সমতুল করে তুলতে কী কী করতে হবে, সে সমস্ত পদক্ষেপ নেওয়া হোক। এর থেকে ছোট করে ভাবলে চলবে না। এরকম পদক্ষেপ নিলে আমি নিজে তাঁদের প্রেজেন্টেশন দেখব, আর সরকারের সংশ্লিষ্ট ভিন্ন ভিন্ন বিভাগকে একসঙ্গে বসিয়ে প্রয়োজনে আমরা সবাই মিলেমিশে নীতি পরিবর্তন করব। যদি বিশ্ববিদ্যালয়গুলিতে কোর্স বদলানোর প্রয়োজন হয়, তাও করব। এমন অনেক কোর্স থাকে, যেগুলি বিশ্ববিদ্যালয়ে পড়ানো হয় কিন্তু সেই বিষয়গুলি এখন কোনও কাজে লাগে না। তবুও পড়ানো হয়। এমনকি সেগুলি নিয়ে দক্ষতা উন্নয়নেরও চেষ্টা করা হয়। আমাদের সামনে সেইসব বিষয়গুলির অসাড়তা তুলে ধরুন। তাহলে পরিবর্তনের প্রক্রিয়া শুরু করা যাবে। দক্ষতা উন্নয়নের ক্ষেত্রেও পরিবর্তন আনতে হলে, তা নিয়ে ভাবনাচিন্তা করুন যাতে এই বিষয়ে আপনাদের টিম কাজ করতে পারে। দ্বিতীয়ত, আমার মনে হয় যে কেন্দ্রীয় সরকারের যে ন্যাশনাল এডুকেশন পলিসি বা যে নতুন জাতীয় শিক্ষানীতি রচিত হয়েছে, সেই নতুন ন্যাশনাল এডুকেশন পলিসি ভারতে শিক্ষানীতিকে এত ভালো শক্তি যোগাচ্ছে, এত বেশি গৌরবান্বিত করছে যে তা অত্যন্ত বড় ঘটনা। ভারতে যে কোনও রাজনৈতিক বিচারধারার মানুষ থাকতে পারেন, যে কোনও অ্যাকাডেমিক জগতের মানুষ থাকতে পারেন, কিন্তু সবাই এটাকে গর্বের সঙ্গে স্বীকার করে নিয়েছেন। আপনাদের এখানেও একটি টিম তৈরি করুন, কারণ আমি দেখেছি যে আমাদের দেশে শিক্ষণের ক্ষেত্রেও সমাজের শিক্ষক সম্প্রদায় খুব ভালো চেষ্টা করছেন। কিন্তু এই ন্যাশনাল এডুকেশন পলিসিকে স্টাডি করে আমাদের সমাজের মানুষ যে অ্যাকাডেমিক জগতেরই হোন না কেন, আর গুজরাটের অন্যান্য মানুষও গুজরাট এবং আমরা যেদিকে যেতে চাই, ভারতের যে কোনও কোণায় এগুলির মাধ্যমে আমরা এই ন্যাশনাল এডুকেশন পলিসির থেকে ১০০ শতাংশ উপকৃত হওয়ার জন্য আমরা আমাদের ব্যবস্থাগুলিকে নীতি নির্ধারণের মাধ্যমে কী কী পরিবর্তন আনতে পারব, এটা একটা ভিন্ন কাজ। তৃতীয় কাজটি সম্পর্কে আমার বন্ধুরা, আপনাদেরকেই আমাকে বলতে হবে। আমার সামনে আপনারা সবাই রয়েছেন। আপনাদের মধ্যে ৯৯ শতাংশই কৃষকের সন্তান। এখন আপনারা সুরাটে কোটি কোটি টাকা লেনদেন করেন। দেখে আমার খুব আনন্দ হয়। কিন্তু ভাই ও বোনেরা, নিজেদের যে শিকড় তা হল আমাদের চাষবাস, তা হল আমাদের কৃষিক্ষেত্র। আমাদের পূর্বজদের যত তপস্যার ফল রয়েছে তা সব এই কৃষি-ভিত্তিক। এখন আমাকে বলুন যে আমরা এতটা এগিয়ে গিয়েছি, কিন্তু আমরা কী কৃষিকে এগিয়ে নিয়ে যেতে পেরেছি? আমাদের কৃষির ক্ষেত্রে কী বিনিয়োগ আসে? বাড়ি তৈরি করার জমিগুলিতে অনায়াসেই বিল্ডাররা চলে আসেন, বড় বড় বিল্ডিং বানিয়ে দেন, আর সেখান থেকে রোজগার করেন, এটা ভিন্ন কথা। প্রকৃত অর্থে যখন নর্মদার জল গুজরাটের কোণায় কোণায় পৌঁছেছে, তখন আমি চাই যে গুজরাটের কৃষিকে আধুনিক করে তোলার জন্য … এটাও মনে করুন আপনাদের জন্য একটা বড় ব্যবসা হয়ে উঠতে চলেছে … আমাদের কৃষকদের মধ্যে বিশ্বের অন্ন সংস্থানের ক্ষমতা রয়েছে, কিন্তু আমরা সম্পূর্ণ রূপে আমাদের সম্পদের সদ্ব্যবহার করতে পারি না। দু-একজন কৃষক, যাঁরা প্রগতিশীল, তাঁরা হয়তো খুব ভালোভাবে সম্পদের সদ্ব্যবহার করেন।
আমার আপনাদের প্রতি বিনীত নিবেদন যে গুজরাটের সম্পূর্ণ জমিকে অধ্যয়ন করার জন্য, গবেষণা করার জন্য একটি টিম তৈরি করুন। এগ্রিকালচার ইউনিভার্সিটি বা কৃষি বিশ্ববিদ্যালয়ের সঙ্গে কেন্দ্র ও রাজ্য সরকারের কৃষি বিভাগ মিলেমিশে কাজ করুন। আপনারা ভাবুন, আজ থেকে ২৫-৩০ বছর আগে যাঁরা সুদূরপ্রসারী দৃষ্টির অধিকারী ছিলেন, এক্ষেত্রে সর্দার সাহেবও ছিলেন, তিনি গুজরাটে ডেয়ারি শিল্পের বিকাশের কথা ভেবে গেছেন। আজ যদি গুজরাটে ডেয়ারি শিল্পের উন্নয়ন না হত, পশুপালন এবং ডেয়ারি শিল্পের এরকম বিকাশ না হত, তাহলে আমাদের গুজরাট এখনও হতদরিদ্র অবস্থায় থাকত। দুগ্ধশিল্পের বিশ্বে আমরা যদি আজকের মতো করে না পৌঁছতাম, আমাদের গ্রামগুলিতে কৃষকদের কী অবস্থা হত ভাবুন তো ভাই! মূল্যবৃদ্ধি হয়েছে। আজ বিশ্বে নাম হয়েছে আমূলের, নাম হয়েছে বনাস ডেয়ারি এবং সাগর ডেয়ারির। এখন কাঠিয়াওয়াড়ে আর কচ্ছেও ডেয়ারি শিল্প বিকশিত হয়েছে। পশুপালন এবং দুগ্ধশিল্পে আমরা সবাই অনেক শক্তি সঞ্চয় করতে পেরেছি। আর এভাবেই যদি আমরা সেই শক্তি কৃষি পণ্য থেকেও পেতে পারি, তাহলে সোনায় সোহাগা হবে। কৃষি-ভিত্তিক শিল্প স্থাপনের জন্য আপনাদের কাছে যদি আশা না রাখি, তাহলে কাদের কাছে আশা রাখব ভাই! আপনারা হীরাতে চমক সৃষ্টি করতে পারেন, একইভাবে আমাদের কৃষকদের পরিশ্রম এবং তাঁদের ঘামকে আপনারা চমকে দিতে পারবেন, আর সেই শক্তি আপনাদের মধ্যে রয়েছে। সেজন্য খাদ্য প্রক্রিয়াকরণ একটি অনেক বড় ক্ষেত্র। গোটা বিশ্বে বড় বড় বাজার পাওয়ার সম্ভাবনা রয়েছে। আমরা এসব ক্ষেত্রে এখন অনেক পিছিয়ে রয়েছি। কারণ, প্রাইভেট ইনভেস্টমেন্ট বা বেসরকারি বিনিয়োগ এখন খেত থেকে আসছে না, আর আমাদের এখানে অনেক বেশি সংখ্যায় ক্ষুদ্র কৃষকরা রয়েছেন। এক একর, দুই একর জমির মালিকানাধীন কৃষকরাই দেশের ৮০ শতাংশ। কিন্তু আপনাদের কাছে আমার প্রত্যাশা বড় মাত্রায় পরিকল্পনা করে আধুনিক কৃষিতে সাহায্য করা! আপনারা জানেন কৃষি উৎপাদনও যেমন তেমন হবে না। এখন আপনারা ভাবুন! আপনারা সবাই কৃষকের ছেলে-মেয়ে হয়েও এখন কোটি কোটি টাকার ব্যবসা করছেন, আর আমার দেশে ৮০ হাজার কোটি টাকার ভোজ্যতেল বাইরে থেকে আমদানি করতে হয়। সেজন্য আপনাদের কাছে কিছু আশা করব কি করব না? আমরা এই পরিবর্তন আনতে পারি কি পারি না! আত্মনির্ভরতার কথা যখন বলছি, শুধু হীরাতেই কিছুটা আত্মনির্ভর হয়ে উঠতে হবে ভাই! সেজন্য খাদ্য প্রক্রিয়াকরণ শিল্পের জন্য কেন্দ্রীয় সরকারের এফপিও-গুলির প্রকল্প গড়ে উঠেছে। ছোট ছোট কৃষিক্ষেত্র, খাদ্য উৎপাদন সংগঠন, এমন অনেক ক্ষেত্রে বিনিয়োগের টাকা কেন্দ্রীয় সরকার দেয়, আপনারা ভাবুন, কত বড় ক্ষেত্র!
তেমনই আপনারা জানেন যে অর্গ্যানিক প্রোডাকশন বা জৈব উৎপাদন আপনারাও পছন্দ করেন। আপনাদের মধ্যে ৯০ শতাংশ মানুষ কেনাকাটার জন্য যখন বাজারে যান, তখন বারবারই হয়তো লেবেল দেখেন যে খাদ্যপণ্যটি অর্গ্যানিক কিনা। আম কিনতে গেলে তখনও দেখেন যে অর্গ্যানিক লেবেল লাগানো আছে কিনা। এখন তো ঘরেই আমাদের মা ও বোনেরা অর্গ্যানিক পণ্য আনার কথা বলেন। এনেছো? জৈব পদ্ধতিতে উৎপাদিত ফল ও সব্জি এনেছো তো? যখন খেতে বসেন, তখনও তাঁরা বলেন যে আমাদের এখানে জৈব পদ্ধতিতে সব্জির চাষ হয়। এখন যেমন এই আকর্ষণ আমাদের বাড়ির ডাইনিং টেবিল পর্যন্ত পৌঁছে গিয়েছে, তেমনি আপনাদের ভালো ভালো কাজ থেকে প্রেরণা নিয়ে আমাদের গুজরাটের রাজ্যপাল আচার্য দেবব্রতজি সমর্পিত ভাব নিয়ে প্রাকৃতিক কৃষির অভিযান চালাচ্ছেন। গুজরাটের কৃষকরা প্রাকৃতিক কৃষিকে আপন করে নিয়েছেন। আমরা কি তাঁদের এই পদক্ষেপের সঙ্গে ব্যবসায়িক বুদ্ধি যুক্ত করতে পারি বিশেষ করে, প্রাকৃতিক কৃষির ক্ষেত্রে?
তেমনই দুধ থেকে যেমন ভিন্ন ভিন্ন খাদ্যপণ্য তৈরি হয়, আর তার ফলেই ডেয়ারি শিল্প বিকশিত হয়েছে, একইরকম শক্তি গোবরের মধ্যে রয়েছে। কেন্দ্রীয় সরকারের পক্ষ থেকে গোবরধন প্রকল্প, গোবর নিয়েও অনেক বড় প্রকল্প রচনার সিদ্ধান্ত নেওয়া হয়েছে। আপনাদের মতো শিল্পপতিরা যে যে জেলা থেকে উঠে এসেছেন, সেই জেলাতেই যে ধরনের ডেয়ারির মডেল রয়েছে, তার মতো করে গোবরধনেরও মডেল কি তৈরি করতে পারেন, আর সেই মডেল এমন হবে যার মধ্যে থেকে গ্যাস উৎপাদন হবে? সেই গ্যাস ইন্ডাস্ট্রিতে বিক্রি হবে। সেখান থেকে প্রাকৃতিক সার উৎপন্ন হবে, তাও মানুষের ব্যবহারের জন্য বিক্রি হবে। আমাদের এখানে উমরেঠ-এ এরকম একটি প্রকল্প রয়েছে, আর এখন আমি যেখানকার সাংসদ, সেই কাশী এলাকাতেও এরকম প্রকল্প গড়ে তোলা হয়েছে। আমাদের এই রাজ্যে বনাস ডেয়ারিও খুব ভালো প্রকল্প বানিয়েছে। এই সকল প্রকল্প কৃষির সঙ্গে ওতোপ্রতোভাবে জড়িত। আমরা সবাই কি এরকম উদ্যোগ নিতে পারি?
আমার গুজরাটকে নিয়ে একটি স্বপ্ন আছে যে আমার গুজরাট একদিন দেশের অন্নদাতা হবে, আর পাশাপাশি, অতিরিক্ত শক্তি উৎপাদনসম্পন্ন রাজ্য হয়ে উঠবে। কৃষি, খেত এবং শিল্প – আমরা কৃষকদেরকে এই তিনটি বিষয়কে মিলিয়ে বোঝাতে পারি। তাঁদের খেতের পাশেই যে আল, যা নিয়ে দু’জন প্রতিবেশীর মধ্যে ঝগড়া হয়, আর ২ মিটার জমিও অব্যবহৃত থাকে, সেই আলে ফেন্সিং লাগালেও ২ মিটার জমি নষ্ট হয়। এ সবকিছু না করে ওই খেতের আলে যদি সোলার প্যানেল লাগানো হয়, তাহলে তা থেকে উৎপাদিত শক্তি উভয় কৃষকই ব্যবহার করতে পারেন, আর এভাবে আমাদের গুজরাটের কৃষকরা অন্নদাতার পাশাপাশি শক্তি উৎপাদকও হয়ে উঠতে পারেন। এভাবেই আমাদের গ্রামগুলি আরও সমৃদ্ধ হয়ে উঠতে পারে। যে কৃষকরা যখন বিদ্যুৎ উৎপাদন করবেন তখন সেই বিদ্যুৎ সরকার কিভাবে কিনবে সেই প্রক্রিয়া রচনা করতে গুজরাট সরকার এরকম নীতি প্রণয়ন করেছে। কিন্তু, এক্ষেত্রে আপনাদের মতো শিল্প জগতের মানুষদেরও যুক্ত হতে হবে, আমাদের নবীন প্রজন্মকে যুক্ত হতে হবে। আমি সেজন্য আপনাদের কাছে গ্রাম-ভিত্তিক ‘অর্থকারক’পরিকল্পনা রচনা করার অনুরোধ জানাই। কারণ, অনেকবার আমাদের মনে হয় খুব ভালো কিছু, কিন্তু যখন বাস্তবে দেখি, তখন তাঁরাই উলটে সাহায্য চাইতে থাকেন। সেজন্যই আমি ১০০ শতাংশ বলছি। এর ১০০ শতাংশ দায়িত্ব কি আপনারা নিতে পারেন?
তেমনই একটি পরিষেবার কাজ, স্বাধীনতার অমৃত মহোৎসব চলছে, আমরা সবাই একটি স্বপ্ন দেখছি, আগেকার জমানায় আমরা দেখেছি যে কোনও বড় ঘটনা ঘটলে, কোনও বড় জয়লাভের ঘটনা হলে, গ্রামের মধ্যে বিজয় স্তম্ভ স্থাপন করা হত। কোনও গ্রামে বড় ঘটনা ঘটলে বড় করে তোরণ তৈরি করা হত। এটা তো আমরা ঐতিহাসিক কাল থেকেই দেখে আসছি। স্বাধীনতার ৭৫ বছর পূর্তি হয়েছে, তার স্মৃতিতে আমরা কী করতে পারি - যাকে ভবিষ্যৎ প্রজন্ম মনে রাখতে পারবে যে স্বাধীনতার ৭৫ বছর পূর্তি উপলক্ষে এই কাজ আমাদের গ্রামে হয়েছে। সেজন্য একটি ছোট অনুরোধ আমি রাখছি। আপনারা কি প্রত্যেক জেলায় ৭৫টি করে বড় সরোবর খনন করাতে পারবেন? আমি এই সরোবরের নাম দিয়েছি ‘অমৃত সরোবর’। প্রত্যেক জেলায় ৭৫টি। আপনারা ভাবুন, আমরা যদি এই কাজে সফল হই, তাহলে কতো ভালোই না হবে। আপনারা ভাবুন! আপনারা ভাবলেই আমরা সফল হব। যখন আমি গুজরাটের মুখ্যমন্ত্রী ছিলাম তখন চেক ড্যামের কথা বলেছিলাম। আমি সুরাটের সমস্ত জনগণকে এর সঙ্গে যুক্ত করেছিলাম। আপনারা সবাই এক্ষেত্রে আমাকে সাহায্যও করেছিলেন আর আপনাদের এই উদ্যম দেখে আমরা চেক ড্যামের সম্পূর্ণ পরিকল্পনা রচনা করেছিলাম, আর এর ফলে গুজরাটে ভূগর্ভস্থ জলস্তর অনেক ওপরে উঠে এসেছে। ভূগর্ভস্থ জলস্তর ওপরে আসার ফলে জমির দামও অনেক বেড়েছে। এখন আমাদের প্রত্যেক জেলায় ৭৫টি করে সরোবর যদি আমরা তৈরি করতে পারি, তাহলে দেখবেন আমাদের প্রতিটি জেলা পর্যটন কেন্দ্র হয়ে উঠবে, পর্যটকদের আকর্ষণের কেন্দ্র হয়ে উঠবে। প্রতিদিন বিকেল হতেই গ্রামের বয়স্ক মানুষেরা সেই সরোবরের পাশে গিয়ে বসে সুখ-দুঃখের কথা বলবেন - এমন সরোবর চাই! স্বাধীনতার অমৃত মহোৎসবের সুযোগকে কাজে লাগিয়ে প্রত্যেক জেলায় ৭৫টি সরোবর। এর মধ্যে আপনারা কেউ পাঁচটি জেলার সমস্ত সরোবরকে দত্তক নিলেন, কেউ ১০টি জেলার অথবা কেউ ১৫টি জেলার, আর এই কাজ আগামী ১৫ আগস্টের মধ্যে শেষ হতে হবে। আপনারা কি পারবেন এবারের ১৫ আগস্টের আগে কিছু করে দেখাতে? আপনারা হয়তো ভাবছেন, আমরা তো এখানে কারখানা শুরু করার কথা বলছি, আর মোদী সাহেব আমরা যেখান থেকে এসেছি সেখানেই পাঠাচ্ছেন। আসলে শিকড়েই সবচাইতে বেশি শক্তি জানেন তো! এটাই আমাদের আসল শক্তি। আজ যে আমরা পল্লবিত ও পুষ্পিত হয়েছি না, তার কারণ আমাদের শিকড়গুলি শক্তিশালী ছিল। সেই শিকড়গুলি যেন শুকিয়ে না যায়, সেগুলিকে শক্তিশালী করার জন্য আমরা সবাই কি কিছু ভাবনাচিন্তা করতে পারি? আর এতেও প্রযুক্তিকে ব্যবহার করতে, এতেও আধুনিক প্রযুক্তিকে ব্যবহার করতে হবে। এতেও বিশ্বের বাজার দখল করার শক্তি রয়েছে। উৎকৃষ্ট ফসল উৎপন্ন হলে খাদ্য প্রক্রিয়াকরণের অনেক বড় শক্তি রয়েছে। এখন আমি গুজরাটে আয়ুর্বেদের অনেক বড় শীর্ষ সম্মেলনের আয়োজন করেছিলাম। বিশ্বে ভারতের আয়ুর্বেদের চাহিদা ক্রমবর্ধমান। করোনার পর এই চাহিদা আরও বেড়েছে। আমি দেখেছি যে নবীন প্রজন্মের কিছু মানুষ আয়ুর্বেদের ক্ষেত্রে খুব ভালো স্টার্ট-আপ চালু করেছেন। আমাদের সম্পূর্ণ নিজস্ব এলাকাগুলিতে পৌঁছে বিশ্বে হলিস্টিক হেলথ কেয়ারের যে আলোচনা চলছে, সেক্ষেত্রে কি আমরা নেতৃত্ব দিতে পারি? এত বড় এলাকায় বন্ধুদের লাভের সুযোগ বাড়বে। প্রকৃত অর্থে সুরাট, আমেদাবাদ, বরোদার মতো শহরগুলি থেকে বাইরে গিয়েও আমরা একটি নতুন অর্থনৈতিক সাম্রাজ্য দাঁড় করাতে পারি।
আমি আপনাদের সবাইকে দ্বিতীয় একটি অনুরোধ জানাতে চাই। এখন থেকে আপনারা যে পদক্ষেপই নিন না কেন, যাই-ই করুন না কেন, সিদ্ধান্ত নিন যে বড় বড় শহরে আর করবেন না! আমার মনে আছে, যখন আমি ‘জ্যোতিগ্রাম’ প্রকল্প চালু করেছিলাম, ২৪ ঘন্টা বিদ্যুৎ সরবরাহের প্রতিশ্রুতি দিয়েছিলাম। আপনাদের এখানে যাঁরা ঝান্ডা নিয়ে আন্দোলনের পথে নেমেছিলেন, তাঁরা হয়তো জানেনই না যে আগে কিভাবে অন্ধকারে দিন কাটাতে হত। আপনাদেরই ছেলেরা এখন – মুর্দাবাদ, মুর্দাবাদ! বলে পথে নেমে পড়েন। তাঁদেরকে বলুন, কিভাবে আমরা দিন কাটাতাম, আর কোথা থেকে কোথায় পৌঁছে গিয়েছি। আমার মনে আছে যে যখন ‘জ্যোতিগ্রাম’ প্রকল্প আনা হয়েছে, ২৪ ঘন্টা বিদ্যুৎ পাওয়া শুরু হয়েছে, তখন সুরাটের মধ্যে এক প্রকার হীরার ঘন্টা খুব বিখ্যাত হয়েছিল। তখন এক একটি খোলি বা ছোট ঘরে ২৫ জন করে শ্রমিক থাকতেন। যখন ২৪ ঘন্টা বিদ্যুৎ পাওয়া শুরু হল তাঁরা ভাবলেন যে এখন আমরা ছড়িয়ে যাই। তাঁরা কেউ ভাবনগর জেলায় চলে গেলেন, কেউ আমরেলি জেলায় চলে গেলেন। আমরেলি জেলায় গিয়ে একই রকম হীরার ঘন্টা তৈরি করতে শুরু করলেন। অনেকে তো নিজের গ্রামে একই রকম হীরার ঘন্টা তৈরি করতে শুরু করলেন। বাড়ির কাজও করছেন, চাষের কাজও করছেন, বয়স্ক মা-বাবার সেবাও করছেন আর যখন সময় পাচ্ছেন তখন হীরা ঘষছেন। আয় বাড়ল কি বাড়ল না? লাভ হল কি হল না? ২৪ ঘন্টা বিদ্যুৎ আসার পর এই পরিবর্তন তো এসেছে। আর গুজরাটের গ্রামে গ্রামে হীরার ঘন্টার উৎপাদন শুরু হয়ে গেছে। আপনারা সবাই নিয়ে গেছেন, আর আমার চোখের সামনে আপনারা সবাই এই কাজ করেছেন। এই সাফল্যের জন্য আপনাদের যতটা প্রশংসা করা যায়, ততটাই কম পড়বে। সেজন্য আজ আমি বলব যে এখন আপনারা ঠিক করুন, এখন গুজরাটে যে ১৫ থেকে ২০টি বড় শহর রয়েছে, সেখানে ব্যবসা নয়, তার বাইরে কাজ শুরু করবেন। এতে বিনিয়োগের সাশ্রয় হবে, সস্তায় জমি পাবেন, সস্তায় বাড়ি পাবেন, সস্তায় শ্রমিক পাবেন, আর গুজরাটের ব্যবসা বিস্তারিত হবে, উন্নয়নের পরিধি বাড়বে। আপনাদের জন্য এটাই সময় যখন ২৫ থেকে ৩০টি এমন ছোট ছোট শহরকে আপনারা ব্যবসার জন্য বেছে নেবেন, আর সেগুলিকে একদিন সুপরিকল্পিতভাবে বড় শহরে পরিণত করবেন। আজ থেকে ৩০ বছর আগে সুরাটের নাম বললে কে চিনত ভাই? এখন এর নাম কোথায় পৌঁছে গেছে চিন্তা করুন! এভাবে ছোট ছোট শহরগুলিকে আমি বিকশিত করতে চাই। সেই শহরগুলির পাশেই আরও নতুন শহর গড়ে উঠতে পারবে। তাহলে আপনাদের এই প্রকল্প নিয়ে আপনারা এই শীর্ষ সম্মেলনে এতজন মানুষ একত্রিত হয়েছেন, এই লক্ষ্যে আপনারা আলাপ-আলোচনা করতে পারেন?
আমার মনে হয়, দীর্ঘ সময় ধরে প্রকল্প তৈরির জন্য, টিম তৈরির জন্য অ্যাকাডেমিক ওয়ার্ল্ড থাকবে, বিজনেস সার্কেল থাকবে, ফিনটেকওয়ালারা থাকবে। তাঁরা আমার কাছে আসবেন, আর আমি তাঁদেরকে সময় দিতে প্রস্তুত। কারণ আমি জানি, আমি আপনাদেরকে ভরসা করি। আমি এজন্যই আপনাদের ওপর দায়িত্ব দিতে চাই কারণ, আপনাদের ওপর আমার এতটাই ভরসা আছে যে ১০ জনের মধ্যে হয়তো ২ জন পেছনে থেকে যাবেন, কিন্তু ৮ জন সফল হবেনই, আর ওই বাকি ২ জনকেও আপনারাই টেনে তুলবেন। বাইরে থেকে আর কেউ এসে করবে না। এই কাজটাও আপনাদেরই করতে হবে। সেজন্য আপনাদেরকে বলছি, আপনারা যখন বলবেন যে মোদী সাহেব এখন করব না, তখন আমি বলা বন্ধ করে দেব। কিন্তু আপনারা যদি করেন, তাহলে বলব, আপনারা না করলে আমি করব না, আর এসব কথা আপনাদের এজন্যই শুনতে হচ্ছে কারণ আপনারা করেন। আমি এখন পর্যন্ত আপনাদেরকে যা যা বলেছি, সেই সবকিছু আপনারা করেছেন, আর যখন আপনারা করেন তখন আরও বলার ইচ্ছা করে। সেজন্য আপনাদের থেকে আমার অনেক আশা। বন্ধুগণ, বন্ধুদের কাছই একটি নতুন বিশ্বাসের সঙ্গে মানুষ কোনও রাখতে পারে, আর যখন কিছু ভাবি তখন আন্তর্জাতিক স্তরে ভাবতে হবে। এখন থেকে আমরা ছোট কোনও কিছু করব না। পেছন ফিরে দেখবই না। আমি মনে করি যে আমার সামনে বসে থাকা যে নবীন প্রজন্মের মানুষ, যে যুবক-যুবতীরা খুব ভালো কাজ করেছেন, তাঁরা আমাদের পরিবারের তৃতীয় প্রজন্ম, তাঁরা, এই ছেলে-মেয়েরা পড়াশোনার ক্ষেত্রেও খুব ভালো সাফল্য অর্জন করেছেন। আপনাদের এখান থেকে এইসব ছেলেরা আমার সঙ্গে যখন দেখা করতে আসেন, তখন আমার খুব আনন্দ হয় তাঁদের সঙ্গে কথা বলে। তাঁরা একদমই নতুন ভাবনাচিন্তা নিয়ে আসেন, নতুন কিছু করার মুড নিয়ে আসেন। শিক্ষার ক্ষেত্রেও নতুন কিছু শেখার আগ্রহ তাঁদের রয়েছে, শিক্ষণের ক্ষেত্রেও নতুন কিছু শেখানোর ইচ্ছাও তাঁদের রয়েছে। এটা আমাদের অনেক বড় সম্পত্তি। এঁদের কথা মাথায় রেখে এই শীর্ষ সম্মেলনকে আমরা এগিয়ে নিয়ে যাব। ২ বছরে একটা হলেও বড় করে শীর্ষ সম্মেলন করব। কিন্তু মাঝে যে এক বছর, তখন আমরা যে গ্রুপগুলি তৈরি করেছি, তাদের ভাবনাচিন্তা নিয়ে আমাদের এগিয়ে যেতে হবে, আর ৮ থেকে ১০টি বড় জিনিসকে বেছে নিয়ে সেক্ষেত্রে ঝাঁপিয়ে পড়তে হবে, ছড়িয়ে পড়তে হবে, সাফল্য অর্জন করতে হবে। আর ২ বছর পর আরও ১০টি বড় জিনিসকে নিয়ে কাজ শুরু করতে হবে। আমার পূর্ণ বিশ্বাস রয়েছে যে আপনাদের গোটা টিম নতুন কিছু ভাবনাসম্পন্ন টিম, এগিয়ে থেকে ভাবনাচিন্তা করার মতো ক্ষমতাসম্পন্ন টিম, অত্যাধুনিক প্রযুক্তির সদ্ব্যবহার করা টিম। আপনাদের সবাইকে অনেক অনেক শুভকামনা। আপনাদের সবার সঙ্গে দেখা হয়েছে, কথা বলার সুযোগ পেয়েছি। যা মনে ভেবে এসেছিলাম সব বলে দিয়েছি। তার মধ্যে থেকে যতটা আপনারা নিতে পারেন নিয়ে নেবেন।
আবার দেখা হবে।
রাম রাম!
CG/SB/DM/
(